'Angie moet skoolvakansie vervroeg' | Netwerk24
DAG 7: Wêreldrekord en goud vir Tatjana!
Volg al die jongste nuus en die aksie by die Tokio-Spele hier.
Solank jy die verlede net onthou
My pa was die eerste skoolhoof van die Hoërskool Ben Viljoen, Groblersdal. Onlangs het ek en my uitgebreide gesin weer 'n nostalgiese besoek aan dié dorp gebring waar my ouma en haar tweede man, Dick Engelbrecht, ook vir jare gewoon het.
'SA belangrike handelsvennoot'
Sondag begin Aurélien Lechevallier, die Franse ambassadeur in Suid-Afrika, se tweede jaar in dié amp. Hy het met Carla Lewis gesels oor diplomasie in 'n pandemie en hoekom Frankryk Suid-Afrika as 'n aantreklike beleggingsbestemming beskou.
'Angie moet skoolvakansie vervroeg'
Deur Sarel van der Walt 18 Junie 2021 18:12
Die One South Africa Movement (OSA) van Mmusi Maimane hoop Angie Motshekga, minister van basiese onderwys, kondig Saterdag in die lig van die derde vlaag van die Covid-19-pandemie aan dat die skoolvakansie vervroeg word.
Motshekga hou Saterdagoggend 'n mediakonferensie oor haar departement se planne.
Gallo Images Phill Magakoe, Gallo Images
Die OSA sê as die jongste Covid-19-syfers in ag geneem word, kan Motshekga nie met halfgebakte en afgesaagde planne vorendag kom nie.
"Wat nou nodig is, is 'n duidelike en beslissende plan. Dit is duidelik dat groot getalle leerlinge by skole nie soos gewoonlik kan aangaan terwyl daar nie genoeg entstof vir alle onderwysers en ondersteuningspersoneel is nie."
Hoewel die skoolvakansie vervroeg moet word, moet die program so aangepas word dat die akademiese jaar nie in die gedrang kom nie. Planne moet gemaak word dat leerlinge op 'n rotasiebasis steeds eksamen skryf, voer OSA aan.
Intussen het die VF Plus die EFF gewaarsku hy kan hom teen 'n spreekwoordelike klipmuur vasloop as hy Maandag sou probeer om skole te sluit.
Dr. Wynand Boshoff, die VF Plus se woordvoerder oor basiese onderwys, het in 'n verklaring 'n beroep op wetstoepassers gedoen om Maandag op 'n gereedheidsgrondslag te wees.
Julius Malema, EFF-leier, het onlangs gewaarsku as die regering nie die skole sluit nie, sal sy party dit doen.
Boshoff sê hoewel daar 'n algemene gevoel is dat die EFF nie ernstig opgeneem kan word nie, is die optrede van enkele lede onvoorspelbaar. Skole en ouers moet dus ook Maandag op hul hoede wees.
"As EFF-optrede tot konfrontasie lei, sal die party met sy onverantwoordelike uitsprake die skuld daarvoor moet dra."
Boshoff wys ook daarop dat Malema vandeesweek in 'n Jeugdag-toespraak gesê het hy sal hom voortaan aan geen inperking steur nie.
"Dit is duidelik dat die EFF onsamehangend raak in sy ywer om populistiese uitsprake te maak. Die vraag is hoe dit sin maak om skole te sluit wanneer ander inperkings waardeloos is," sê hy.
"Wat die party wel regkry, is om gemoedere op te jaag."
Meer oor: One South Africa Movement | Julius Malema | Angie Motshekga | Onderwys | Covid-19 | 3De Vlaag | Skoolvakansie | Pandemie